Il-Ministru Michael Falzon qal li hemm ħsieb ta' dar fiż-Żejtun biex jiżdiedu r-residenti li jingħataw l-għajnuna mill-Kummissjoni Ejjew Għandi Il-Gvern u l-Kummissjoni Ejjew għandi ffirmaw ftehim li jassigura assistenza finanzjarja ta’ ’l fuq minn €600,000 fuq tliet snin sas-sena 2020. Il-Kummissjoni Ejjew Għandi tmexxi l-Programm Sebħ li joffri kenn lin-nisa u lit-tfal tagħhom li kienu vittmi ta’ vjolenza domestika. Dan il-programm jitmexxa minn Dar Qalb ta’ Ġesù f’Santa Venera. F’konferenza tal-aħbarijiet il-Ministru għall-familja, id-Drittijiet tat-Tfal u s-Solidarjetà Soċjali, Michael Falzon, qal li hemm ħsieb li dan is-servizz jimxi għal dar oħra fiż-Żejtun bil-possibbiltà li jiżdied in-numru ta’ residenti. Qal li matul din is-sena (2018) se jiskadu disa’ PSP Agreements oħrajn u għaddejjin trattattivi għal tlieta oħra ġodda – tnax b’kollox. Il-Kummissjoni Ejjew Għandi hi parti mill-Fondazzjoni għall-Opri Soċjali fl-Arċidjoċesi ta’ Malta u toffri servizzi fosthom xelter għal dawk il-vittmi ta’ vjolenza domestika, erbat idjar residenzjali għat-tfal u għall-adoloxxenti u għajnuna lill-familji fil-komunità. Id-Direttur tal-Kummisjoni Ejjew Għandi Andrew Azzopardi rringrazzja lill-Gvern tal-ftehim li minnu se jibbenefikaw il-vittmi ta’ vjolenza domestika. Huwa tkellem dwar l-importanza tal-kollaborazzjoni f’oqsma soċjali oħra li fihom il-Knisja kienet preżenti sa mill-bidu nett biex tħares lil dawk l-aktar vulnerabbli fis-soċjetà.